Bartholdus Vhaël

Bartholdus ”Pärttyli” Gabrielis Vhaël (1667 Oulu – 19. tammikuuta 1723 Tukholma) oli suomalainen pappi, suomen kielen kieliopin kirjoittaja. Vhaëlin latinaksi kirjoittama Grammatica Fennica julkaistiin postuumisti vuonna 1733. 

Vhaëlin vanhemmat olivat oululainen kauppias, raatimies Gabriel Vhaël ja Elisabet Danielsdotter Kröger. Hän pääsi ylioppilaaksi 1684 ja hänet vihittiin papiksi 1689. Vhaëlista tuli Oulun triviaalikoulun ylempi kollega 1689 ja Vaasan triviaalikoulussa hän oli konrehtorina 1692 ja laulunopettajana 1694. 

Vuonna 1694 Vhaël nimitettiin Pohjanmaan jalkaväkirykmentin (Joh. von Campenhausenin rykmentti) rykmentinpastoriksi Riikaan Latviaan ja hän tuli Ilmajoen kirkkoherraksi 1699. Isovihan aikana Vhaël pakeni 1714 Ruotsin Länsipohjaan mutta joutui vuonna 1717 venäläisten vangiksi Ylitornion Hietaniemessä. Hänet määrättiin Vaasan kirkkoherraksi 1717 ja Pohjanmaan lääninrovastiksi 1719. Sodan päätyttyä Vhaël palasi 1721 Ilmajoen kirkkoherran virkaan. Vuonna 1723 Vhaël valittiin valtiopäivämieheksi, ja hän kuoli valtiopäivien aikana Tukholmassa tammikuussa 1723.

Vhaël on tunnettu myös vuonna 1714 kirjoittamastaan runosta Waikia Walitus-Runo, jota pidetään siihenastisen suomenkielisen runouden etevimpänä suorituksena.

Teoksia 
 Suomen suruisen cansan, ynnä pohjan peräläisten, waikia walitus-runo, alla waiwan waikeimman, Wenäjän werisen miecan, tygö Carlen callihimman, Ruotzin cuuluisan cuningan, että armonsa awaran osotaisi omillensa, awun-ajan ajattelis, alimmaisi armahtelis, suruisesa Suomen maasa : wuonna armon aljettuwa, tuhannen seitzemän sadoin, cahden seitzemän siwusa: runo raudalla rakettu, präntättynä päälliseksi, Merckelildä mielisuosin. 1714
 Grammatica Fennica : adcuratorie methodo, penitiore cura, obfervatione, & labore. Johan Kiämpe, Aboae 1733, uusi näköispainos Suomalaisen kirjallisuuden seura, Helsinki 1968

Lähteet

Aiheesta muualla

Grammatica fennica, : adcuratiore methodo, penitiore cura, observatione & labore..., 1733. Digitoituna Kansalliskirjaston kokoelmissa
Kirjasampo.fi: Bartholdus Vhaël

Fennistit
Ruotsin säätyvaltiopäivien valtiopäivämiehet
Suomalaiset runoilijat
Suomen evankelis-luterilaisen kirkon papit
Ilmajoen historia
Vuonna 1667 syntyneet
Vuonna 1723 kuolleet